
Kviečia į šeimų savaitgalį su Kempiniuku Plačiakelniu: nemokamos pramogos Vilniaus „Akropolyje“ 
Kempiniukas Plačiakelnis – vienas atpažįstamiausių animacinių personažų, jau daugiau nei ketvirtį amžiaus džiuginantis žiūrovus visame pasaulyje. Geltonas, optimizmo nestokojantis herojus gyvena ne tik televizijos ir kino ekranuose – šį savaitgalį jį bus galima sutikti prekybos ir pramogų centre „Akropolis“ Vilniuje, kur vyks šeimoms skirtas nemokamas renginys.
Kempiniukas pirmą kartą ekranuose pasirodė 1999 metais vaikams skirtame televizijos kanale „Nickelodeon“. Serialo kūrėjas – Stephen Hillenburg, buvęs jūrų biologijos mokytojas, savo profesines žinias sujungė su animacija ir humoro jausmu. Jo sukurta povandeninė „Bikini“ įduba (angl. Bikini Bottom) su netikėtais herojais iki šiol džiugina viso pasaulio vaikus.
Iš pradžių kurtas kaip lengvai edukacinis ir vaikams skirtas turinys, „Kempiniukas Plačiakelnis“ netruko peržengti tradicinės animacijos ribų. Pirmasis pilnametražis Kempiniuko filmas didžiuosiuose kino ekranuose pasirodė 2004 metais, o šiuo metu kino teatruose galima pamatyti jau ketvirtą istoriją apie šio herojaus nuotykius. 
„Lietuvoje per Kalėdas kino ekranuose pasirodęs filmas „Kempiniukas Plačiakelnis. Kelnių paieškos“ jau sulaukė apie 35 tūkst. žiūrovų. Kino peržiūros itin augo moksleivių žiemos atostogų metu. Vis dėlto pastebime, kad šį filmą renkasi ne tik vaikai, bet ir paaugliai bei vyresni žiūrovai – ypač tie, kurie patys augo su „Kempiniuko“ serialu“, – sako Gražina Urbelytė, filmo Lietuvoje platintojos „Dukine Film Distribution“ rinkodaros vadovė.
Pasak jos, pirmasis „Kempiniuko Plačiakelnio“ filmas sulaukė beveik 70 tūkst. žiūrovų. Nors tęsiniai dažnai pritraukia kiek mažesnes auditorijas, dabartinio filmo rezultatai leidžia manyti, kad jis išliks vienu žiūrimiausių animacinių filmų šių metų pradžioje.
Kempiniuko Plačiakelnio gerbėjų šį mėnesį laukia ir neeilinės pramogos. Jau šį savaitgalį, sausio 10–11 dienomis, Vilniaus „Akropolyje“ vyks nemokamas renginys „Linksmoji Kempiniuko paieška“.
„Matome, kad šeimos vis dažniau ieško nemokamų, kokybiškų pramogų, kurios būtų įdomios skirtingo amžiaus vaikams. Šiemet tęsiame pramogų liniją bei planuojame dar daugiau įvairių nemokamų renginių visai šeimai – nuo naudingų edukacijų iki žaismingų susitikimų su mėgstamais herojais „Akropolių“ erdvėse“, – sako Paulius Pocius, „Akropolis Group“ rinkodaros ir komunikacijos vadovas.
Visą savaitgalį, sausio 10–11 dienomis, nuo 12 iki 16 val., Vilniaus „Akropolio“ antrajame aukšte, šalia knygyno „Pegasas“, veiks nemokamų pramogų zona. Lankytojai galės išbandyti balionų namelį – batutą, sukti laimės ratą be pralaimėjimų, kuriame bus galima laimėti „Apollo Kinas“ bilietų, saldumynų bei „Akropolio Ledas“ kvietimų. Renginio metu lankytojai taip pat bus vaišinami cukraus vata, o mažuosius pasitiks animatorius – Kempiniukas Plačiakelnis. 

Apie „Akropolis Group“:
Baltijos šalyse pirmaujanti nekilnojamojo turto plėtros ir valdymo bendrovė „Akropolis Group“ valdo prekybos centrų plėtros ir valdymo paslaugų įmones Lietuvoje ir Latvijoje, taip pat gyvenamojo ir komercinio nekilnojamojo turto plėtros ir valdymo bendrovę „Galio Group“. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.

